โพสต์ชูกำไร12ล. รายได้สวยครึ่งปี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — โพสต์ พับลิชชิง พลิกขาดทุนเป็นกำไร 12 ล้านบาท ใน 6 เดือนแรกปีนี้ รายได้โต ต้นทุนขายบริการลดลง
นายภัค เพ่งศรี ประธานเจ้าหน้าที่ ฝ่ายการเงินและเลขานุการ บริษัท โพสต์ พับลิชชิง (POST) เปิดเผยว่า บริษัทมีกำไรสุทธิ 2.24 ล้านบาท ในไตรมาส 2 ปีนี้ พลิกจากขาดทุนสุทธิ 2.45 ล้านบาท ในช่วงเดียวกันปีก่อน ทำให้ครึ่งปีแรกบริษัทมีกำไรสุทธิ 12.89 ล้านบาท เทียบกับขาดทุนสุทธิ 21.31 ล้านบาท 
ทั้งนี้ ในไตรมาส 2 บริษัทมีรายได้จากการขายและบริการเพิ่มขึ้น 0.50% จาก 409.39 ล้านบาท เป็น 411.42 ล้านบาท แม้ว่าการขายโฆษณาในช่วงเดือน เม.ย.พ.ค. ค่อนข้างเงียบก็ตาม เนื่องจากมีวันหยุดติดต่อกัน และมีเหตุการณ์ความไม่สงบ แต่ก็สามารถฟื้นตัวอย่างรวดเร็วในเดือน มิ.ย.ที่ผ่านมา 
ขณะที่ต้นทุนขายและบริการลดลง 1.53% เหลือจำนวน 301.60 ล้านบาท ค่าใช้จ่ายในการขายก็ลดลง 1.73% เป็น 52.28 ล้านบาท ขณะที่ค่าใช้จ่ายในการบริหารเพิ่มขึ้น 12.47% เป็น 39.51 ล้านบาท และค่าตอบแทนผู้บริหารเพิ่มขึ้น 2.65% เป็น 17.83 ล้านบาท ซึ่งโครงการร่วมผลิตรายการกับสถานีโทรทัศน์ช่อง 11 ทำให้ค่าใช้จ่ายในการบริหารสูงขึ้น
ในไตรมาส 2 บริษัทได้รับเงินปันผลจากบริษัทย่อยที่บริษัทถือหุ้นอยู่ทั้งหมดจำนวน 15 ล้านบาท น้อยลงจากที่ได้จำนวน 17.34 ล้านบาท